USPD satt sammen med SPD i en provisorisk regjering etter novemberrevolusjonen i 1918, men USPD trakk seg snart ut da det ble klart at SPD ikke hadde tenkt å ta revolusjonen videre i sosialistisk retning. Samtidig var USPD ikke på linje med kommunistene som i januar 1919 stilte seg bak det såkalte spartakistopprøret i Berlin, hvor både Karl Liebknecht og Rosa Luxemburg ble drept av frikorpset som slo det ned.